
Burgonyafélék (Solanaceae) családjába tartozó gyomnövényfajok életképességének vizsgálata

A Burgonyafélék (Solanaceae) család hazánkban előforduló képviselőinek kisebb része európai elterjedésű, nagyobb hányaduk azonban adventív faj. A hazai gyomnövényfajok közül számos ebbe a családba tartozik. Ezek közül életképesség vizsgálatokra két fajt, a csattanó maszlagot (Datura stramonium L.) és az ebszőlő csucsort (Solanum dulcamara L.) választottuk ki, amelyek jól példázzák a Solanaceae családra jellemző kétféle terméstípust.
A csattanó maszlag elsősorban a kapáskultúrák gyakori egyéves gyomnövénye, a 12 legveszélyesebb hazai szántóföldi gyomfaj között szerepel. Az ebszőlő csucsor évelő növény (félcserje), hazánkban eurázsiai-mediterrán flóraelem. A Pannon Magbank Projektben is szerepel a gyűjtendő fajok listáján.
A kiválasztott fajok magjainak életképességét csíráztatással és biokémiai módszerekkel (TTC-oldat, indigó-kármin) vizsgáltuk. A vizsgált csattanó maszlag maganyag Hatvanban és Tápiószelén került begyűjtésre, az ebszőlőcsucsor tételek pedig Jászdózsáról. A csírázásbiológiai vizsgálatok keretében arra a kérdésre kerestük a választ, hogy az egyes tételek esetében magnyugalmi állapot tapasztalható-e, illetve azt a szakirodalomban megadott néhány módszer közül melyikkel lehet leghatékonyabban feloldani. A magok morformetria méréseit is elvégeztem.
A csattanó maszlag hatvani mintái közül a kezeletlen, illetve a karcolt tételek csíráztak nagyobb százalékban. A tápiószelei mintákban az előhűtött kezelés bizonyult a legeredményesebbnek, akár a NaOCl-ot felhasználó, akár a NaOCl-ot nélkülöző kísérletet figyeljük meg. Az ebszőlő csucsor esetében értékelhető csírázási eredményt a 20/30 oC-on beállított kísérlet kezeléseiben tapasztaltunk, különösen az előhűtés hatása volt szembetűnő.
A csattanó maszlag különböző részeiből készült kivonatokkal allelopatikus kísérleteket is végeztünk. Ezen kivonatok hatását vizsgáltuk a következő fajok magjainak csírázására: szőrös disznóparéj (Amaranthus retroflexus L.), tatárlaboda (Atriplex tatarica L.), apró szulák (Convolvulus arvensis L.) és konkoly (Agrostemma githago L.). A konkoly (Agrostemma githago L.) bizonyult a legsikeresebb tesztnövénynek a csírázási százalék tekintetében. A kontroll tételek csíráztak a legnagyobb arányban, 97%-ban. A szőrös disznóparéj (Amaranthus retroflexus L.) esetében kapott eredmények a váltakoztató hőmérséklet csírázás-serkentő, illetve hatékonyabb magnyugalom-feloldó hatására hívják fel a figyelmünket.



